Bulls punteloos ná Stormers-slagŉ Mens wonder werklik wat Maandae in die terugvoervergaderings gesê word wanneer die naweek se Superrugby-wedstryd ontleed word. Maar wat kan ŉ mens nou eintlik sê wanneer ŉ span kans op kans kry, maar nie kan afrond nie. Was jy hul die kop, slag jy hulle af of sien jy maar die foute oor wat begaan is en probeer volgende Saterdag weer? Dit het Saterdag op Nuweland gebeur toe die Stormers op die wenpad gebly het en die Bulls met 13 – 0 geklop het. Dit nadat hulle rustyd met 8 – 0 voor was. Die Stormers het die Hurricanes verlede week met 27 – 0 geklop en dit beteken dat hulle in 160 minute nog nie ŉ punt afgestaan het in vanjaar se reeks nie. Dit is ŉ pluimpie vir die span se verdediging; vir hul trots om die teenstanders van hul doellyn af weg te hou. Aan die ander kant kon die Bulls die telbord aan die rol gehou het deur pale toe te skop in plaas van kantlyn toe nadat die geleentheid daar was. Soos Naas Botha altyd gesê het, “neem jou punte”. Om drie punte aan te teken sou dalk nie die Bulls laat wen het nie, maar dit kon die momentum geswaai het, dit kon die span moed laat skep het, dit sou nie die Bulls punteloos op die telbord gelaat het nie. Die Bulls het verder met die bal gehardloop, hulle het die bal meer aan- en uitgegee, hulle het minder duikslae uitgevoer (100 teenoor 75) en hulle het ŉ rapsie minder duikslae gemis. Maar daardie X-faktor het ontbreek… soos toe Seabelo Senatla byna 30 meter vir sy drie gehardloop het nadat Dillyn Leyds in die agterlyn gespring het en die man-oor bewerkstellig het. Die Bulls het hul man in die skrums en lynstane en in die los gestaan, maar dit alleen gaan hulle nie die Superreeks laat wen nie. Hulle sal moet drieë druk, hulle sal die bal meer die werk moet laat doen. Die Stormers kook nog nie heeltemal nie, maar met ysterstutte soos Steven Kitshoff en Frans Malherbe, die ywerige werkesel Pieter-Steph du Toit en agterlangs vaardige balspelers soos Herschel Jantjies en Senatla, die twee stormramme Ruhan Nel en Roberts, gaan baie min spanne hulle vanjaar klop. Boonop is fort-Nuweland (voordat daar afskeid gehou word) hul groot bondgenoot. Kyk maar net hoe volgepak was die stadion ondanks al die onplesierige gebeure van die afgelope jaar. Dit draai alles om wen. En dít kan die Stormers vanjaar doen. Puntemakers: Stormers 13 (8): Drieë: Jamie Roberts, Seabelo Senatla. Strafdoel: Damian Willemse. Bulls 0